text: La Diputació de Barcelona reparteix material sanitari per fer front a la cinquena onada de coronavirus
  Publicat 19/07/2021 12:48CET
  La Diputació de Barcelona repartirà a partir d'aquest dilluns una nova partida de material sanitari als ajuntaments de la província de menys de 20.000 habitants i per valor de 2,6 milions d'euros per fer front a la cinquena onada de la pandèmia de covid-19.
  En un comunicat, la corporació ha detallat que es posarà a disposició de 264 municipis un total de 388.000 mascaretes FFP2/KN95; 2.433.400 mascaretes quirúrgiques; 3.525.000 guants i 141.694 litres de gel hidroalcohòlic.
  En aquest recompte s'inclouen les 171.000 mascaretes quirúrgiques que la Delegació del Govern central a Catalunya va subministrar a la Diputació el 9 de juliol, i que es repartiran aprofitant la logística d'aquesta partida, que tindrà un cost de 24.500 euros.